በሶማሌ ክልል መንግሥት ደጋፊዎችና ተቃዋሚዎች መካከል ግጭት ተከሰተ
የሶማሌ ክልላዊ መንግሥትን እንቃወማለን ባሉና አሁን ያለውን የክልሉን አስተዳደር እንደግፋለን በሚሉ ግለሰቦች መካከል በተፈጠረ አምባጎሮ ጉዳት ደረሰ፡፡የክልሉን አስተዳደር በመቃወም የአገር ሽማግሌዎች፣ የጎሳ መሪዎች፣ ወጣቶችና ምሁራን በፍሬንድሽፕ ሆቴል ዛሬ ሐምሌ 4 ቀን 2010 ዓ.ም. ስብሰባ ጠርተው የነበረ ሲሆን፣ በተመሳሳይ ሆቴል ‹ሂጎ› የተባለ የክልሉ ወጣቶችን ያቀፈ ቡድንን ጨምሮ የክልሉ የፖርላማ ተወካዮችን የያዘ የክልሉን መንግሥትና ፕሬዘዳንት አቶ አብዲ መሐመድ ኡመርን ለመደገፍ በሚል የራሳቸውን ሁለተኛ ስብሰባ ጠርተው ነበር።ሪፖርተር በቦታው ተገኝቶ ለማረጋገጥ እንደቻለው፣ ሁለቱም የየራሳቸው የመሰብሰቢያ አዳራሽ ተከራይተው የነበረ ቢሆንም፣ ግጭቱን ሊከላከል ግን አልቻለም፡፡ ግጭቱ በመጀመሪያ የክልሉን አስተዳደር እንደግፉለን የሚሉ ወጣቶች የሁለተኛው ተሰብሳቢ አባላት ያለፍቃዳችን ፎቶ እያነሱን ነው በሚል ጭቅጭቅ የተጀመረ ሲሆን፣ በመቀጠል ወደ ድብድብ መቀየሩን ሪፖርተር ታዝቧል፡፡በግጭቱም አቶ ኢብራሂም አብዱልቃድር የተባሉ ግለሰብ ዓይናቸው ላይ ጉዳት ደርሶባቸዋል፡፡‹‹ጥቃት የደረሰብኝ ለምን ትቃወማለህ በሚል ነው፤›› ሲሉ አቶ ኢብራሂም ለሪፖርተር ተናግረዋል።ግጭቱን ለማብረድ የአዲስ አበባና የፌደራል ፖሊስ በቦታው የተገኙ ሲሆን፣ በመጨረሻም ሁለቱም ተሰብሳቢዎች ሆቴሉን ለቀው እንዲበተኑ ተደርጓል፡፡የክልሉን መንግሥት የሚቃወሙት አካላት ባለሦስት ገጽ የአቋም፣ የድጋፍና የተቃውሞ መግለጫ አውጥተዋል፡፡ በአቋም መግለጫቸውም በሶማሌ ክልል እየተፈጸመ ነው የሚሉትን በደል፣ እስራት፣ ግድያና ስደት እንዲቆም ጥሪያቸውን አቅርበዋል፡፡ የሶማሌን ክልል እናድን የሚል መድረክ ያዘጋጁት የክልሉ መንግሥት ተቃዋሚዎች፣ በእስር ላይ የሚገኙ የአገር ሽማግሌዎችና ምሁራን ያለምንም ቅድመ ሁኔታ ከእስር እንዲፈቱ ጠይቀዋል፡፡የክልሉን መንግሥት የሚቃወሙት አካላት ለፌዴራል መንግሥት አቤቱታቸውን አቅርበው ምላሽ እየተጠባበቁ ሲሆን፣ የክልሉ ኮሙዩኒኬሽን ኃላፊ አቶ እድሪስ እስማኤል፣ ሰዎቹን እንደማያውቋቸውና ለክልሉ የቀረበ ጥያቄ አለመኖሩን መናገራቸውን መዘገባችን ይታወሳል፡፡